ብመጀመርታ ብልጽግና ሓደ ሃገራዊ ፓርቲ እዩ። ስለዝኾነ ኣብ ፓርቲና ብፍላይ ከኣ ምስ ህዝቢ ትግራይ ብዝተኣሳሰር ነገር ናትና ሓሳብን ምኽርን ብዙሕ እዩ ክበሃል ይከኣል። ንሕና እውን ኢና ንመርሖ። ፓርትን መንግስትን ዝፈላለዩሉ መስመር ከምዘለዎ ኮይኑ ማለት እዩ። ቤት ምኽሪ ፌደሬሽን ናይ ገዛእ ርእሱ ኣሰራርሓን ቆመናን ኣለዎ። ኣብኡ እውን መንግስትን ፓርትን ተኸባቢርና ኢና ንሰርሕ። ስለዝኾነ እቲ ጉዳይ ብቐንዱ ናይ ቤት ምኽሪ ፌደሬሽን እዩ። ናትና ሓሳብ ከኣ ብዝተፈልየ መልክዕን መገድን እዩ ዝሕተት። ኣብ ዝተፈላለየ ናይ ዘተ መድርኽ ከኣ ይለዓል። ኩሉ ሓሳባት ምስ ተወሃሃደ ከኣ እዩ ናብ ውሳነ ዝበጽሕ። ኩናት ኣየድልን እዩ። ንህዝብና ሰላም ጥዕናን ብልጽግናን እምበር ኩናትን ወረ ኩናትን ከነስምዖ ኣይንደልን ኢና። ኣየድልን እዩ ከኣ። ኩናት ሓድሕድ ግዜ ዝሓለፎ እዩ። ሕጂ ከኣ ኢትዮጵያውያን ንሓድሕድና ንዋጋኣሉ ምንም ምኽንያት የለን። ከም ብልጽግና ከአ እትረፍ ኩናት ንእሽቶ ግጭት እውን ኣይንደልን ኢና። ህዝቢ ትግራይ ድሕሪ ደጊም ኩናት ከጋጥሞ ኣይንደልን። ኣብ ተደጋጋሚ መስዋእቲ ክነብር ኣይኮነን ንናጽነት ተቓሊሱ። ሰልፍና፡ ህዝብና፡ ብሰላምን ሓድነትን ዝሓሸን ኣሳታፍን ስርዓት ተፈጢሩ ክነብር ኢና ንደልዮ። ቤት ምኽሪ ፌደሬሽን ዝወሰኖ ውሳነ ከኣ ነቲ ኣረአእያ እቲ ዝምጥን ንህዝቢ ኢትዮጵያ ተወካልነቱ ዘረጋግጽ ኣዝዩ ዝበሰለን ዝሰኸነን ሰላማዊ ውሳነ እዩ። ሰባት ካልእ ተጸብዮም ክኾኑ ይኽእሉ እዮም፤ እቲ ቤት ምኽሪ ግን እቲ ክውሰን ዘለዎ እዩ ወሲኑ። ዳሕራይ እቲ ውሳነ ክትንተን እንከሎ እንታይ ክኸውን ከምዝኽእልን ፈጻሚ ኣካልን ቤት ምኽሪ ምኒስተራትን እንታይ ከምዝውስንን ሓቢርና ንርእዮ ጉዳይ እዩ ክኸውን። ብወገንኩም ንህዝብና ከምዚ እንተዝኾነሉ፡ ኣብ ልዕሊ ህወሓት ከምዚ እንተዝግበር ኢልኩም ዘቕረብኩሞ ምኽርን ሓሳብን የለን?
